ORDE do 10 de xaneiro de 2007 pola que se publican os estatutos da Mancomunidade Terras de Pontevedra para a dinamización de produto turístico dos concellos de Pontevedra, Marín, Poio, Ponte Caldelas, Vilaboa, Barro e Campo Lameiro.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 18/01/2007

Os artigos 44 da Lei 7/1985, do 2 de abril, de bases de réxime local e 135 da Lei 5/1997, do 22 de xullo, de Administración local de Galicia, recoñécenlles os municipios o dereito a asociarse con outros en mancomunidades para a execución en común de obras e servizos determinados da súa competencia.
Examinado o expediente de constitución e aprobación dos estatutos da Mancomunidade Terras de Pontevedra para a dinamización de produto turístico dos concellos de Pontevedra, Marín, Poio, Ponte Caldelas, Vilaboa, Barro e Campo Lameiro, considérase que a súa tramitación observou o procedemento previsto nos artigos 137 a 143 da Lei 5/1997, do 22 de xullo. En síntese, a súa tramitación foi a seguinte:
-O expediente para a constitución e aprobación dos estatutos da mancomunidade iniciouse por acordo dos concellos de Pontevedra, Marín, Poio, Ponte Caldelas, Vilaboa, Barro e Campo Lameiro.
-Con data do 7 de marzo de 2006 a Comisión Xestora, constituída polos representantes dos concellos promotores, aprobou inicialmente o proxecto de estatutos da mancomunidade.
-O 30 de marzo de 2006 a asemblea dos concelleiros dos municipios interesados aprobou provisionalmente o citado proxecto de estatutos.
-Segundo a certificación da Secretaría da Comisión Xestora, o proxecto de estatutos aprobado provisionalmente foi sometido ao trámite de información pública, por un período dun mes, mediante anuncio publicado no BOP de Pontevedra número 71, do 11 de novembro de 2006, e durante o prazo de exposición pública non se presentou ningunha reclamación, observación ou suxestión.
-Sometido o proxecto de estatutos a informe da Deputación Provincial de Pontevedra e a informe da Consellería de Presidencia, Administracións Públicas e Xustiza, formuláronse unha serie de observacións e suxestións que foron introducidas no proxecto de estatutos, aprobados na súa redacción definitiva pola Comisión
Xestora da mancomunidade na sesión que tivo lugar o 5 de setembro de 2006.
-Os plenos dos concellos de Pontevedra, Marín, Poio, Ponte Caldelas, Vilaboa, Barro e Campo Lameiro aprobaron, co quórum legalmente exixido, o proxecto de estatutos da mancomunidade conforme a súa redacción definitiva aprobada pola Comisión Xestora da mancomunidade.
-O presidente da Comisión Xestora remitiulle á Consellería de Presidencia, Administracións Públicas e Xustiza copia certificada dos acordos de aprobación definitiva dos estatutos e da constitución da mancomunidade de municipios para a súa publicación no Diario Oficial de Galicia.
En atención ao exposto e de conformidade co disposto no artigo 141.1º da Lei 5/1997, do 22 de xullo, de Administración local de Galicia, o conselleiro de Presidencia, Administracións Públicas e Xustiza.
DISPÓN:
Artigo único.-Publicar os estatutos da Mancomunidade Terras de Pontevedra para a dinamización de produto turístico dos concellos de Pontevedra, Marín, Poio, Ponte Caldelas, Vilaboa, Barro e Campo Lameiro, cuxo texto se reproduce no anexo da presente orde.
Santiago de Compostela, 10 de xaneiro de 2007.
José Luis Méndez Romeu
Conselleiro de Presidencia, Administracións Públicas e Xustiza
ANEXO
Estatutos da Mancomunidade Terras de Pontevedra para a dinamización de produto turístico dos concellos de Pontevedra, Marín, Poio, Ponte Caldelas, Vilaboa, Cotobade, Barro e Campo Lameiro.
Capítulo I
Disposicións xerais
Artigo 1º.-Constitución e ámbito territorial.
1. De conformidade co previsto no artigo 44 da vixente Lei 7/1985, do 2 de abril, reguladora das bases de réxime local, e artigo 135 da Lei 5/1997, do 22 de xullo, da Administración local de Galicia, constitúese unha mancomunidade voluntaria.
2. Constitúen o ámbito territorial da mancomunidade os termos municipais de Pontevedra, Marín, Poio, Ponte Caldelas, Vilaboa, Cotobade, Barro e Campo Lameiro, todos eles da provincia de Pontevedra.
3. A mancomunidade terá plena personalidade e capacidade xurídica, rexéndose polos presentes estatutos, polas mencionadas leis, os seus regulamentos e normas complementarias, tanto da lexislación estatal como da autonómica.
Artigo 2º.-Denominación e sede.
A mancomunidade denominarase Mancomunidade Terras de Pontevedra para a dinamización de produto
turístico dos concellos de Pontevedra, Marín, Poio, Ponte Caldelas, Vilaboa, Cotobade, Barro e Campo Lameiro e a súa sede radicará no concello da corporación da que sexa membro o seu presidente.
Capítulo II
Fins da mancomunidade
Artigo 3º.-Dos fins da mancomunidade.
1. Os fins da mancomunidade, no seu ámbito territorial, serán:
a) A xestión do Plan de dinamización de produto turístico dos concellos de Pontevedra, Marín, Poio, Ponte Caldelas, Vilaboa, Cotobade, Barro e Campo Lameiro.
b) A xestión de plans e proxectos turísticos de natureza semellante á anterior.
c) O fomento en xeral da actividade turística nos concellos que integran a mancomunidade.
Artigo 4º.-Das competencias.
1. De acordo cos fins que ten que cumprir na súa calidade de Administración pública, correspóndelle á mancomunidade, dentro do seu ámbito de competencia e de conformidade co disposto na lexislación de réxime local, exercer as potestades atribuídas no artigo 4.3º da Lei 7/1985, do 2 de abril, reguladora das bases de réxime local, e artigo 6.1º da Lei 5/1997, do 22 de xullo, de Administración local de Galicia.
2. A potestade tributaria referirase, exclusivamente, ao establecemento de taxas e contribucións especiais.
3. A potestade expropiadora será exercida polo municipio ou provincia por petición e en beneficio da mancomunidade.
4. En xeral, e dentro da legalidade e do seu ámbito competencial, a mancomunidade pode posuír, adquirir, reivindicar, permutar, gravar e allear toda clase de bens, e formalizar contratos, establecer e explotar servizos e realizar calquera acto necesario para o cumprimento dos seus fins.
Capítulo III
Organización e atribucións
Artigo 5º.-Dos órganos de goberno.
Os órganos de goberno da mancomunidade son:
a) Pleno da Mancomunidade.
b) Presidente.
c) Vicepresidente.
Artigo 6º.-Do Pleno da Mancomunidade.
1. O Pleno da Mancomunidade, órgano supremo do goberno e administración desta, estará integrado por doce membros, representando: tres o Concello de Pontevedra, dous cada un dos concellos de Marín e Poio e un cada un dos concellos de Vilaboa, Ponte Caldelas, Barro, Cotobade e Campo Lameiro.
2. Os representantes dos concellos e, se for o caso, os respectivos suplentes, serán elixidos polo Pleno da Corporación respectiva en cada mandato.
3. Son atribucións do Pleno da Mancomunidade as previstas no artigo 22 da Lei 7/1985, do 2 de abril, reguladora das bases de réxime local, e artigo 64 da Lei 5/1997, do 22 de xullo, de Administración local de Galicia, para o Pleno das corporacións, salvo as das epígrafes b) e c).
4. O Pleno, a Presidencia e a Vicepresidencia da mancomunidade renovaranse coa mesma periodicidade que as corporacións locais, proceso que se levará a cabo dentro do mes seguinte ao da correspondente constitución das novas corporacións.
Artigo 7º.-Dos membros do Pleno.
Correspóndelles aos membros do Pleno da Mancomunidade os dereitos e deberes seguintes:
a) Recibir, cunha antelación mínima de dous días, a convocatoria en que se conteña a orde do día das reunións. Os expedientes sobre os temas que figuren nela estarán á súa disposición por igual prazo.
b) Participar nos debates das sesións.
c) Exercer o seu dereito ao voto e formular o seu voto particular, así como expresar o sentido deste e os motivos que o xustifican.
d) Formular rogos e preguntas.
e) En xeral, e unha vez que tome posesión do seu cargo, todos os que establece a lexislación de réxime local.
Artigo 8º.-Do presidente e do vicepresidente.
1. O presidente e o vicepresidente serán elixidos polo Pleno da Mancomunidade en sesión extraordinaria de entre os seus membros sen que poidan pertencer ao mesmo municipio. Para ser elixido será necesario ostentar a condición de alcalde e obter un número de votos non inferior á metade máis un do número legal de votos do Pleno da Mancomunidade.
2. A moción de censura ao presidente rexerase polo disposto na lexislación electoral xeral.
3. Ao presidente, dentro do ámbito competencial da mancomunidade, correspóndenlle as atribucións asignadas ao alcalde no artigo 21 da Lei 7/1985, do 2 de abril, reguladora das bases de réxime local, e no artigo 61 da Lei 5/1997, do 22 de xullo, da Administración local de Galicia. En especial correspóndelle as seguintes atribucións:
a) A representación legal da mancomunidade.
b) Todas as relacionadas co réxime de sesións.
c) Publicación de acordos, execución e suspensión de acordos.
d) Xestión orzamentaria.
e) Ordenación de pagamentos.
f) Rendición e publicación de contas.
g) Contratación de bens e servizos.
h) Todas aquelas de natureza análoga que non sexan asumidas directamente polo Pleno.
4. O vicepresidente substitúe o presidente, coas mesmas facultades, nos casos de vacante, ausencia ou enfermidade.
Artigo 9º.-Do secretario, interventor e tesoureiro.
1. O cargo de secretario, interventor e tesoureiro serán exercidos por calquera dos funcionarios de habilitación nacional que exerzan o cargo nos municipios mancomunados. Serán designados por unanimidade dos asistentes ao Pleno da Mancomunidade. No caso de non conseguir unanimidade, serán desempeñados polo secretario, interventor e tesoureiro do concello do presidente da mancomunidade.
2. En canto non se produza a designación, seguirán actuando, como tales, os da Comisión Xestora.
3. Son funcións do secretario, interventor e tesoureiro:
a) A da secretaría, comprensiva da fe pública e do asesoramento legal, nos termos dos artigos 2 e 3 do R.D. 1174/1987, de réxime xurídico dos funcionarios de Administración local con habilitación nacional.
b) A dirección dos servizos de control e fiscalización económico-financeira e orzamentaria e de contabilidade.
c) A tesouraría e recadación correspóndenlle ao tesoureiro.
Capítulo IV
Funcionamento e réxime xurídico
Artigo 10º.-Do goberno e de administración.
O goberno e a administración da mancomunidade correspóndelle ao Pleno, ao seu presidente e ao seu vicepresidente.
Artigo 11º.-Do réxime xurídico.
O réxime xurídico da mancomunidade axustarase, dentro das súas singularidades, ao disposto nos presentes estatutos, ás normas contidas na Lei 7/1985, do 2 de abril, reguladora das bases de réxime local, e na Lei 5/1997, do 22 de xullo, de Administración local de Galicia.
Artigo 12º.-Dos dereitos e deberes dos concellos.
1. Son dereitos e deberes dos concellos mancomunados:
a) Participar na xestión da mancomunidade de acordo co disposto nestes estatutos.
b) Recibir información directa dos asuntos que sexan do seu interese.
c) Presentar propostas de actuación no ámbito das materias de competencia da mancomunidade.
d) Consultar a documentación dos arquivos e rexistro da mancomunidade.
e) Intervir nas sesións dos órganos da mancomunidade, con voz e voto, a través dos seus representantes lexítimos, e nos supostos específicos que determinen os estatutos.
f) Consignar nos seus orzamentos as cantidades necesarias para atender, nos sucesivos exercicios, os gastos ordinarios e demais obrigas derivadas dos compromisos contraídos coa mancomunidade.
g) Entregar puntualmente as achegas que lle correspondan a cada un no Plan de Dinamización Turística ou doutros que se teñan validamente acordados.
2. Transcorrido o prazo para o ingreso de contribucións dos concellos mancomunados, o presidente da mancomunidade poderá dirixirse á Xunta de Galicia para a retención dos fondos do concello debedor e o seu ingreso na facenda da mancomunidade.
Capítulo V
Réxime económico
Artigo 13º.-Da facenda da mancomunidade.
1. Para a realización dos seus fins, a mancomunidade contará cunha facenda propia integrada por:
a) Taxas pola prestación de servizos.
b) Os prezos públicos.
c) As contribucións especiais para a execución de obras ou para o establecemento, ampliación ou mellora dos servizos da súa competencia.
d) Os ingresos procedentes do seu patrimonio e demais de dereito privado.
e) As subvencións e transferencias.
f) O produto das operacións de crédito.
g) O produto de multas e sancións no ámbito da súa competencia.
h) As achegas dos concellos mancomunados, tal como se establece nestes estatutos.
i) Os donativos ao seu favor.
2. Serán de aplicación á mancomunidade, respecto dos ingresos antes enumerados, as disposicións do texto refundido da Lei de facendas locais, aprobado por Real decreto lexislativo 2/2004, do 5 de marzo.
Artigo 14º.-Achegas dos municipios integrantes da mancomunidade.
1. Os concellos integrantes da mancomunidade comprométense a consignar, nos seus respectivos orzamentos, as cantidades necesarias para satisfacer as obrigas e compromisos económicos contraídos por esta, nas porcentaxes que se establecen no anexo dos presentes estatutos.
2. Son achegas ordinarias de cada concello dos que compoñen a mancomunidade as destinadas a atender os gastos de mantemento, funcionamento e explotación do servizo que se pretende instalar.
3. Son achegas extraordinarias de cada concello as destinadas a gastos de primeiro establecemento ou de ampliación de instalacións, así como as necesarias para satisfacer as achegas anuais das operacións, de crédito de ser o caso.
Artigo 15º.-Do orzamento da mancomunidade.
O Pleno da Mancomunidade formará e aprobará anualmente o seu orzamento, de conformidade coas disposicións do texto refundido da Lei de facendas locais e demais normas legais de aplicación.
Capítulo VI
Do persoal
Artigo 16º.-Do cadro de persoal e postos de traballo.
1. Para o desenvolvemento das funcións, o Pleno da Mancomunidade aprobará anualmente, a través do orzamento, o cadro de persoal, que ten que comprender todos os postos de traballo reservados a funcionarios, persoal laboral e eventual, de acordo coas normas reguladoras do persoal e servizos dos entes locais.
2. O Pleno da Mancomunidade determinará, de ser o caso, o modo de provisión e alcance da dedicación dos postos de traballo que se compartan con algún concello mancomunado.
3. Mentres a mancomunidade non teña persoal propio funcionará co persoal dos concellos mancomunados que voluntariamente acepten prestar servizos extraordinarios nela. O Pleno resolverá sobre as retribucións e gratificacións que percibirá por este persoal.
4. A mancomunidade poderá, se o considera oportuno, contratar un xerente, mediante un proceso que garanta os principios de concorrencia, igualdade e publicidade.
Capítulo VII
Termo de vixencia, modificación e disolución da mancomunidade
Artigo 17º.-Da duración.
A mancomunidade terá un prazo de vixencia indefinido e, como mínimo, coa mesma duración que teña o Plan de dinamización de produto turístico dos concellos de Pontevedra, Marín, Poio, Ponte Caldelas, Vilaboa, Cotobade, Barro e Campo Lameiro e sen prexuízo do previsto nos estatutos sobre a súa disolución.
Artigo 18º.-Da modificación dos estatutos.
1. Estes estatutos poderán ser modificados, incluso no que respecta aos fins da mancomunidade, seguindo o procedemento establecido no artigo 143 da Lei 5/1997, de Administración local de Galicia, ou norma legal que a substitúa.
2. No suposto de que un concello decida unilateralmente a separación da mancomunidade terase en conta o disposto no artigo 143.3º e normas concordantes.
Artigo 19º.-Da disolución da mancomunidade.
1. A mancomunidade poderá disolverse.
a) Por imposibilidade legal ou material de cumprir as súas finalidades.
b) Por acordo expreso de todos os concellos que forman parte dela.
2. O procedemento que se debe seguir para a disolución será o previsto no artigo 143 da Lei 5/1997,
de Administración local de Galicia, cos efectos do artigo 144 da lei citada.
Artigo 20º.-Da liquidación do patrimonio.
De disolverse a mancomunidade, o seu patrimonio reverterá nos concellos mancomunados por partes proporcionais á súa achega.
Disposicións transitorias
Primeira.-Dentro do mes seguinte ao da publicación dos estatutos no Diario Oficial de Galicia, o alcalde do municipio en que radique a sede provisional da mancomunidade convocará todos os representantes dos municipios mancomunados para realizar sesión extraordinaria para os efectos de resolver sobre os seguintes puntos:
a) Elección do presidente e do vicepresidente.
b) Designación do secretario, interventor e tesoureiro.
c) Periodicidade das sesións.
Segunda.-A sesión constitutiva será presidida, ata o momento da elección e toma de posesión do presidente elixido, polo presidente da Comisión Xestora convocante, asistido polo secretario da Comisión Xestora.
Terceira.-O primeiro mandato do Pleno, presidente e vicepresidente, desde a constitución da mancomunidade, finalizará coas primeiras eleccións municipais que teñan lugar.
ANEXO
Distribución de achegas obrigatorias:
Concello
Poboación INE 2005
Achega %
Pontevedra
79.372
53
Marín
26.103
16
Poio
14.889
10
Ponte Caldelas
6.615
6
Vilaboa
5.947
5
Cotobade
4.658
4
Barro
3.408
3
Campo Lameiro
2.166
3
SUMAS
143.158
100